Et s-tog stoppede ikke ved perronen mandag aften i Frederikssund, men fortsatte ind i en stopbom.

Et s-tog forulykkede mandag aften ved Frederikssund Station, da det kørte ind i en stopbom.

- Jeg hørte et ordentligt rabalder og metal, der væltede. S-toget nåede ikke at stoppe, siger Henrik Toft, der stod på Frederikssund Station, da ulykken skete klokken kvart over syv.

- Jeg løb over til togføreren, og han var heldigvis okay. Men toget stod skævt på sporet, og der var revet køreledning ned, fortæller Henrik Toft.

LÆS OGSÅ OVERBLIK: Her lukker S-togslinjer ned på grund af sporarbejde

Banedanmark fortæller TV 2 Lorry, at der ikke er sket nogen personskade i forbindelse med ulykken.

Man kan endnu ikke redegøre for, hvad der er gået galt, siden s-toget forulykkede, men Banedanmark oplyser, at toget har hevet 200 meter køreledning ned, og at toget er røget af sporet, da det ramte stopbommen.

Derfor skal der en hjælpevogn til at sætte det på plads igen.

Sådan så det ud, da s-toget ramte stopbommen i Frederikssund mandag aften. Foto: Henrik Toft - privatbillede Foto: Henrik Toft / Privatfoto/TV 2 Lorry

Man har ikke modtaget nogle meldinger om fejl på toget ved tidligere stationer.

Forsinkelser

Mandag aften forårsagede ulykken nogle problemer for resten af togtrafikken. Det forulykkede tog har forårsaget så store skader på kørestrømsanlægget, at der ikke foreløbigt kan køre tog på det ene af stationens spor. Derfor vil der tirsdag morgen være tyve minutters drift mellem Frederikssund og Ballerup i begge retninger. Efter Ballerup kører togene normalt.

Banedanmark kan ikke på nuværende tidspunkt sige noget om, hvornår togene kører normalt igen, men anbefaler, at passagerer i morgentrafikken står tidligere op og holder sig orienteret på Rejseplanen.dk.